Jessica Chambers (19) brent levende - politiet jakter gjerningsmann
Lørdag kveld skal 19 år gamle Jessica ha vært på en fest, og kjørt til en bensinstasjon like ved der hun bodde i Panola County ved Courtland i Mississippi. Her filmes hennes siste bevegelser. Overvåkningskameraet ved bensinstasjonen fanger opp Jessica like før klokken 06.30 amerikansk tid. Opptaket viser at hun vinker til noen utenfor kameraets rekkevidde. 19-åringen går inn i butikken og betaler, kommer etter hvert tilbake til sin egen bil og kjører videre. 90 minutter etterpå ble Jessicas bil funnet brennende i en veikant på en landevei cirka halvannen mil unna, skriver NBC. Brannvesenet oppdaget Jessica vandrende langs veien - dekket i flammer. Hun ble flydd til sykehuset i Memphis, hvor hun kort tid etter døde av skadene. Den foreløpige obduksjonsrapporten skal vise at brannskadene dekket 98 prosent av kroppen hennes.- Dette er en grufull forbrytelse. Dette var en 19 år gammel jente som nettopp hadde begynt livet. Ingen fortjener å dø på denne måten - det spiller ingen rolle hvem du er, sa statsadvokat John Champion under en pressekonferanse torsdag. Politietterforskerne mener noen har helt tennvæske over Jessica, og påtent henne. Familiemedlemmer påstår at vedkommende som står bak dessuten har tømt brennbar væske ned i halsen hennes, før hun ble slått bevisstløs og satt fyr på. Politiet har ingen mistenkte i saken, og jakter fremdeles gjerningsmannen. En 31 år gammel mann, som er blitt avhørt av etterforskerne, avviser at han har noe med saken å gjøre, melder Daily Mail. Politiet ser etter en person med svidde øyenbryn og brannskader på hendene, fordi de av erfaring ser dette hosgjerningsmenn i brannsaker.Før 19-åringen ble erklært død på sykehuset, skal hun ha forsøkt å hviske noen ord til en av brannmennene på åstedet. - Jeg kan ikke gå ut med denne informasjonen på nåværende tidspunkt, sier brannmannen Haley. Politiet vil fortsette å gjennomføre avhør av vitner og gjennomgå etterforskningsmateriale. Det er knyttet spenning til hva de vil finne på Jessicas mobiltelefon, der hennes siste samtaler og meldinger er registrert.I morgen blir den unge kvinnen begravet. Moren, Lisa Chamber, sier til amerikansk presse at datteren ikke er klar for hvile i fred. - Hun vil ikke finne hvile før gjerningsmannen er tatt. Hun kan ikke hvile. Hun vet hvem som gjorde dette, hun har fortalt hvem som gjorde dette, uttaler moren til NBC. Familien har opprettet Facebook-siden «Justice for Jessica» (rettferdighet for Jessica), der de ber om hjelp til å identifisere hvem som drepte 19-åringen. Venner av 19-åringen sier at de ikke kan tenke seg noen som skulle ville skade Jessica. Hun hadde ingen kjæreste, og hadde nettopp startet i en ny butikkjobb, som hun skal ha vært tilfreds med.
Mississippi-jenta Jessica Chamber ble påtent og etterlatt for å dø, ifølge politiet. I morgen begraves hun. Gjerningsmannen er ennå på frifot.